
	PAKRUOJO VAIKŲ LOPŠELIO – DARŽELIO „SAULUTĖ“
DIREKTORIUS

	ĮSAKYMAS

	DĖL NEMOKAMO MAITINIMO ORGANIZAVIMO INFEKCIJŲ PLITIMĄ RIBOJANČIO REŽIMO ĮSTAIGOJE LAIKOTARPIU 

	

	2020 m. lapkričio  16 d. Nr.  D-87

	Pakruojis 



Vadovaudamasi Lietuvos Respublikos sveikatos apsaugos ministro 2011 m. lapkričio 11 d. įsakymu Nr. V-964 patvirtintu Vaikų maitinimo organizavimo tvarkos aprašu, LR socialinės apsaugos ir darbo ministerijos bei švietimo, mokslo ir sporto ministerijos parengtomis Mokinių nemokamo maitinimo organizavimo ekstremaliosios situacijos, ekstremaliojo įvykio ir (ar) karantino metu metodinėmis rekomendacijomis bei atsižvelgdama į Nacionalinio visuomenės sveikatos centro prie Sveikatos apsaugos ministerijos Šiaulių departamento 2020 m. lapkričio 15 d. teikimą Nr. (6-22 16.1.17 E)2-99825 „Dėl infekcijų plitimą ribojančio režimo taikymo”, Pakruojo rajono savivaldybės administracijos direktoriaus 2020 m. lapkričio 15 d. sprendimą Nr. AV- 800 „Dėl infekcijų plitimą ribojančio režimo taikymo Pakruojo vaikų lopšelyje – darželyje „Saulutė“, į s a k a u:
1. Nuo 2020 m. lapkričio 16 d. viso infekcijų plitimą ribojančio režimo įstaigoje laikotarpiu                     o r g a n i z u o t i  nemokamą priešmokyklinės grupės „Pelėdžiukai“ vaikų maitinimą. 
2. Atsakinga už nemokamo maitinimo organizavimą s k i r i u  ūkvedę Danguolę Daunorienę, įpareigojant: bendrauti su maisto tiekėjais, koordinuoti maisto davinio turinio atitiktį nustatytoms normoms, laikytis nemokamam maitinimui skiriamų lėšų sumos.
3. Į p a r e i g o j u  priešmokyklinio ugdymo mokytoją Neringą Navickienę peržiūrėti ir patikslinti mokinių, kurie pageidautų gauti nemokamą maitinimą, sąrašą, papildomai nurodant mokinių gyvenamąsias vietas (jei pageidauja davinių pristatymo) ir kontaktinius telefono numerius; skelbti uždarojoje socialinių tinklų grupėje informaciją apie davinių išdavimą, laiką, vietą.
4. Maisto produktų davinius r u o š t i   periodiškai 10-iai dienų.
5. Atiduodant maisto davinius  l a i k y t i s   šių taisyklių: iš anksto, laikantis laiko intervalų, numatyti individualų davinių atsiėmimo laiką; nuolat naudoti apsaugos priemones (respiratorius, vienkartines pirštines ir dezinfekcinį skystį); davinius iš anksto supakuoti ir paruošti išsinešimui; ne rečiau kaip kas 2 val. kruopščiai plauti rankas šiltu tekančiu vandeniu ir skystu muilu ir dezinfekuoti jas specialiomis rankų dezinfekcinėmis priemonėmis; dalijimo vietoje dažniausiai liečiamus paviršius (durų rankenas, paviršius, ant kurių dedami maisto produktai ir kt.) dažniau nei įprastai  valyti ne tik drėgnu būdu, bet ir dezinfekcinėmis priemonėmis; esant galimybei maisto davinius dalyti lauke,  pastatant stalus ir ant jų sudedant maišelius su maisto daviniais pasiėmimui.
6. Informaciją apie mokinių nemokamo maitinimo sąlygas ekstremaliosios situacijos, ekstremaliojo įvykio ir (ar) karantino metu, direktoriaus įsakymus  v i e š i n t i   įstaigos interneto svetainėje.

